Veste bună pentru un oraș din România, acolo unde se va construi o fabrică de conserve. Mulți locuitori vor putea beneficia de un loc de muncă odată cu deschiderea acesteia.
În orașul Brăila a luat naștere o cooperativă formată din mai mulți fermieri, alături de omul de afaceri Nicu Ardeleanu. Legumele care nu corespund standardelor pentru categoria I, considerate de regulă deșeuri și refuzate la consum, vor fi transformate în conserve.
Ulterior, acestea vor fi comercializate pe piețele din întreaga țară. Prin urmare, risipa va fi redusă, iar consumatorii vor avea acces la produse proaspete și sănătoase, provenite din surse sustenabile.
Cooperativa își propune să folosească doar legumele care nu se ridică la standardele impuse pentru a fi comercializate în categoria I. De regulă, acestea sunt eliminate de către producător.
"Ne-am constituit în cooperativă și avem în plan să facem o fabrică de conserve de legume, pentru că legumicultorii din zonă au și renunțat deja la a mai produce legume, din cauza faptului că nu se valorifică decât calitatea I. Cu celelalte legume nu mai au ce face pentru că nu le cumpără nimeni, ajung să bage discul în ele și termină cultura.
În cazul ăsta poți să faci conserve, bulion, etc. ca să valorifici toată producția. S-au alăturat foarte mulți agricultori, sunt foarte bucuroși și foarte încrezători. Autoritățile ne-au promis că ne vor ajuta, dar și Ministerul Agriculturii", a declarat omul de afaceri, Nicu Ardeleanu.
Iulian Chiriac, președintele Consiliului Județean, a declarat că investiția va fi finanțată din surse private, provenite de la agricultorii din județul Brăila. Pe lângă faptul că vor fi salvate tone de legume care, de regulă, ar fi fost aruncate, fabrica va crea un număr semnificativ de locuri de muncă.
"Este un lucru foarte bun pentru zona noastră, o fabrică care se va construi pe investiția fermierilor, cu ajutorul autorităților locale. Astfel se vor crea locuri de muncă și începem să producem în Brăila și să vindem apoi în toată țara", a mai adăugat președintele Consiliului Județean, Iulian Chiriac.